*Comunicat de presă*

*18 februarie 2025*

**Evenimente dedicate vieții și operei lui Constantin Brâncuși organizate de ICR în lume**

19 februarie este o zi semnificativă, nu doar pentru România, ci și pentru întreaga lume artistică. Este data la care, în 1876, la Hobiţa, s-a născut Constantin Brâncuşi. Institutul Cultural Român aduce permanent în prim-plan viața și opera lui Brâncuși. Desfășurate nu doar de Ziua Națională Constantin Brâncuși, evenimentele tematice organizate de ICR și de reprezentanțele sale din străinătate au debutat cu deschiderea Lunii Brâncuși la New York, pe 7 februarie și continuă până în aprilie.

**\*\*\***

**Sala Mare a Institutului Cultural Român** din București va găzdui astăzi, **18 februarie**, începând cu ora 18.30, proiecția documentarului scris și realizat de Alain Fleischer „Brancusi, Les métamorphoses de la sculpture”, în versiune originală, în limba franceză (narator: Christian Gonon). Filmul ilustrează atașamentul sculptorului față de România și evocă rolul său ca întemeietor al sculpturii moderne. Produs în 2023 de Artline Films pentru ARTE France în coproducție cu Le Fresnoy - Studio national des Arts contemporains, Centre Pompidou, realizat cu sprijinul Centre national de cinéma et de l'image și în colaborare cu ICR, documentarul este ultimul film realizat în AtelierBrancusi - element central al filmului -, înaintea dezasamblării integrale a atelierului din fața Muzeului Național de Artă Modernă Georges Pompidou, în cadrul lucrărilor de renovare.

„Luna Brâncuși la New York”, inaugurată prin recitalul **„Muzica lui Brâncuși”** al pianistei Alexa Stier din Sala „Norman Manea” a **ICR New York,** continuă cu expoziția **„Brâncuși Reimagined”,** vernisată în 14 februarie și deschisă publicului până pe28 februarie 2025. Curatoriată de Michael Wolf și Luisa Tuntuc, expoziția prezintă lucrările unor artiști români și americani influențați de moștenirea brâncușiană, printre care J.T. Gibson, Ellen Chuse, Cristian Ianculescu, Anna Pietrzak, Debra Priestly, Patriciu Mateescu, Lilia Ziamou, Michael Wolf, Constantin Antonovici (1911–2002) și Colin Chase (1954–2022). **Spectacolul-lectură „Brâncuși contra S.U.A.”,** adaptat după opera scriitoarei Tatiana Niculescu și tradus în limba engleză de Amanda L. Andrei și Codin Andrei, va avea loc în **21 februarie**. „Brâncuși contra S.U.A.” este o dramă comică suprarealistă bazată pe procesul din 1928 al sculptorului român, care a dat în judecată Statele Unite pentru că nu au clasificat celebra sa sculptură „Pasăre în spațiu” drept artă, un proces prin care sculptorul a reușit să schimbe pentru totdeauna paradigma/ definiția artei în Statele Unite și nu numai.

**Institutul Cultural Român „Mihai Eminescu” de la Chișinău** este partenerul expoziției internaționale „Sărbătoarea Brâncuși - Tradiție și modernitate în arta plastică românească”, ce va avea loc la Centrul Expozițional „Constantin Brâncuși”, în perioada **19-26 februarie,** organizat de Ministerul Culturii al Republicii Moldova prin intermediul Academiei de Muzică, Teatru și Arte Plastice din Chișinău împreună cu Centrul Județean pentru Conservarea și Promovarea Culturii Tradiționale Gorj. Aniversând 149 de ani de la nașterea lui Constantin Brâncuși, expoziția va reuni 149 de artiști plastici din România și din Republica Moldova, fiecare expunând câte o lucrare de sculptură, pictură, grafică sau fotografie.

**ICR Beijing** organizează, în perioada **19 februarie – 19 martie**, o serie de evenimente tematice: expoziția cu documente și fotografii din arhiva personală a familiei Lemny, realizate în perioada edificării Coloanei fără Sfârșit la Târgu Jiu: *Ansamblul monumental de la Târgu Jiu - capodopera lui Constantin Brâncuși înscrisă în 2024 pe lista monumentelor UNESCO*. Expoziția va fi prezentată în limba chineză și pe pagina de WeChat a reprezentanței. Conferințelesusținute de istoricul de artă Doina Lemny vor avea loc în Aula Facultății de Arte de la Universitatea Peking(„Constantin Brâncuși: de la surse românești la universalitate”, 7 martie) și la Tsinghua University („Constantin Brâncuși șimuzele sale: de la model la operă”,11 martie). Între 8-10 martie, Doina Lemny va prezenta expoziția de la ICR Beijing și va purta discuții despre opera și personalitatea lui Constantin Brâncuși cu grupe de studenți de la Beijing Foreign Studies University.

**ICR Istanbul** organizează, pe **19 februarie**, în parteneriat cu Universitatea de Arte Frumoase „Mimar Sinanˮ din Istanbul, proiecția filmului documentar „*Brâncuși, patriotism prin ordonanță de urgență*“, realizat de Televiziunea Română (TVR), în regia lui Cornel Mihalache, urmată de vernisajul expoziției de grafică intitulată „*Constantin Brâncuşi – calea către regăsirea esențe*i“. Expoziția curatoriată de lect.univ.dr. Cristina Gelan - Olaru cuprinde lucrări realizate de artiștii vizuali Răzvan-Constantin Caratănase și Florin Stoiciu și ilustrează principalele opere și motivele creației brâncușiene. De asemenea, publicul prezent va audia prelegerea știintifică cu titlul „*Constantin Brâncuși – contribuții la înnoirea limbajului și viziunii plastice în sculptura contemporană*“, susținută de curator.

**ICR Madrid** invită publicul la proiecția documentarului „Constantin Brâncuși: Arcaismo y modernidad” („Constantin Brâncuși: Arhaism și modernitate”) miercuri, **19 februarie**, la sediul Institutului. Filmările au fost realizate anul trecut de criticul de artă Juan Carlos Flores Zúñiga din Costa Rica, la Centrul Pompidou din Paris, în limba spaniolă, cu prilejul retrospectivei „Brancusi: Lʼart ne fait que commencer” organizate în parteneriat instituţional cu Institutul Cultural Român şi Ambasada României în Republica Franceză.

**ICR Tel Aviv** organizează și găzduiește, în perioada **19 februarie – 20 martie**, expoziția de sculptură intitulată „Brâncuși, de la Târgu Jiu până în Israel”, care va cuprinde lucrări ale artistului israelian Dan Reisner, inspirate de sculptorul român Constantin Brâncuși.

Joi, **20 februarie**, **ICR Londra** va organiza la sediu un eveniment dedicat includerii Ansamblului Monumental din Târgu Jiu (1937–38) pe lista Patrimoniului Mondial UNESCO, care va debuta cu vernisajul expoziției de fotografie dedicate construcției ansamblului. Organizată în colaborare cu Primăria Târgu Jiu și cu Centrul de Cercetare, Documentare și Promovare „Constantin Brâncuși”, expoziția cuprinde fotografii din arhiva Centrului, unele dintre ele nemaivăzute până acum și vor ilustra efortul și viziunea care au stat la baza construcției acestui ansamblu monumental. Alături de acestea vor fi expuse imagini recente cu *Coloana Infinitului*, *Masa tăcerii* și un detaliu al *Porții sărutului*, realizate de fotograful londonez Alexandru Radu Popescu în august 2024, imediat după listarea UNESCO. Cuvântul de deschidere va fi rostit de Dr. Adrian Tudor, viceprimarul municipiului Târgu Jiu. Seara va continua cu o masă rotundă la care vor lua parte istoricul de artă Jonathan Vernon, unul dintre cei mai buni cunoscători britanici ai marelui sculptor român, căruia i se vor alătura artistul vizual David Ward, împreună cu scriitorul și curatorul Sam Cornish. Expoziția va putea fi vizitată până în 4 martie.

**ICR Paris** organizează în perioada **25 februarie – 25 iunie** expoziţia în aer liber „Brâncuși la Muzeul Național de Artă al României” / "Brancusi au Musée national d'art de Roumanie", concepută şi realizată de ICR Paris pentru exteriorul grădinii Palatului Béhague, în parteneriat cu Ambasada României la Paris și Muzeul Național de Artă al României. Pe **7 aprilie**, împreună cu Consulatul general al României la Strasbourg și Facultatea de litere din Strasbourg, organizează la Université de Strasbourg - Faculté des Lettres conferința „Constantin Brancusi: Ansamblul monumental de la Târgu Jiu”/ „Constantin Brancusi: L’ensemble monumental de Targu Jiu, Roumanie” a istoricului de artă Doina Lemny, fostă muzeografă la Musée national d’art moderne, Centre Pompidou din Paris.

**ICR Viena** prezintă la sediu, până pe 28 februarie, expoziția de fotografie *Coloana Infinitului – Constantin Brâncuși,*dedicată procesului de edificare a operei monumentale a sculptorului Constantin Brâncuși. În cadrul vernisajului din 13 februarie, managerul Centrului de Cercetare, Documentare și Promovare „Constantin Brâncuși”, Adrian Bândea, a susținut o prelegere asupra semnificației și importanței istorice a Ansamblului Monumental „Calea Eroilor” de la Târgu Jiu, care a fost inclus în Lista Patrimoniului Mondial UNESCO în anul 2024.

**ICR Lisabona**, în colaborare cu Ambasada României în Portugalia, va organiza în **14 martie**, în cadrul Facultații de Arte Frumoase din Lisabona, conferințele profesorului portughez Eduardo Duarte și istoricului de artă român Marta Jecu.

Conferința **„Brâncuși - Rădăcini Românești și Perspective Universaleˮ, susținută de Doina Lemny**, unul dintre cei mai avizați specialiști contemporani în opera lui Brâncuși, va avea loc pe **18 martie**, de la ora 17.00, la Muzeul Vigeland din Oslo. Prelegerea, în limba engleză, va oferi iubitorilor de artă modernă din Oslo posibilitatea de a interpreta creația lui Brâncuși dintr-o perspectivă contemporană, într-unul dintre cele mai reputate muzee din lume, care poartă numele faimosului sculptor norvegian Gustav Vigeland. Conferința organizată de **ICR Stockholm** în colaborare cu **Ambasada României în Regatul Norvegiei,** **Institutul Francez din Norvegia și Muzeul Vigeland** se înscrie în seria de evenimente dedicate Francofoniei în spatiul scandinav.

**Contact:**

Serviciul Promovare și Comunicare

[biroul.presa@icr.ro](mailto:biroul.presa@icr.ro); 031 71 00 622